Три нови записа от разговори на директора на агенция "Митници" Ваньо Танов, разпространиха от редакцията на в" Галерия" в сряда. Два диалозите са между Танов и премиера Бойко Борисов, а един е с началника на митницата на софийското летище Павел Манченко.

И в трите се коментира назначение на митницата на Летище София.

Става ясно, че Николай Вучев, който редовно играе футбол с премиера, е бил отстранен от длъжността инспектор на пътническия Терминал 2, защото не се явявал редовно на работа. След намесата на премиера, а после и на Танов, който се обажда на Павел Манченко, Вучев е върнат на длъжност.

Шефът на митниците по-късно каза на пресконференция, че не си спомня такива разговори с Борисов.

Първият запис си и има и предистория. От съдържанието му може да се съди,че Борисов не се сеща за името на съотборника си в ритането на топка, но му има ЕГН-то, което е изпратил чрез sms на Танов. Шефът на митниците, който е бивш началник на ГДБОП и на полицията в Русе, обаче е решава, че това е телефонен номер и го набра.

След като не успява да се свърже, той връща обаждането на министър-председателя, за да разбере какво става: "Пуснали сте ми съобщение, звъня на тоя номер, но ми пише, че е грешен кода...."

Борисов пояснява: "Не бе, т`ва му е ЕГН-то бе, не мобилен. Т`ва е едно момче къде рита топката с мене бе, там от аерогарата... И там на Манченко брат му, некъв Манченко бил, но той поне идва да рита с мене по обед, го преместил на друго место."

"Айде виж го и ми звънни!", нарежда Борисов.

Няколко дни по-рано Павел Манченко (брат на спортния директор на БНТ Методи Манченко, който явно е по-известен на Борисов) е махнал въпросното момче като инспектор на пътническия Терминал 2.

Танов се обажда на Павел Манченко и му обяснява ситуацията с Вучев – "Еми...футболист човека...Тря`а да го връщаме на Терминал 2".

Манченко обещава да възстанови "футболиста" на служба в понеделник, а Ваньо Танов връща обаждане на премиера да докладва за свършената работа.

"Благодарим много", отвръща Борисов.

Митничарят Николай Вучев е бивш професионален футболист. Той рита редовно с премиера на игрището на комплекс "Спортна София" в Борисовата градина, независимо, че според прекия му началник Манченко е "ТЕЛК".

Кристина Патрашкова, главен редактор на близкия до Алексей Петров вестник "Галерия", съобщи, че този път флашката със звуковите файлове не е предадена лично на заместника ѝ Явор Дачков от човек с "каскет, балтон и каска", а получена в пощата на редакцията в петък.

Двамата са убедени и в автентичността на новите записи. На звуковите файлове, които бяха излъчени на специална пресконференция, се чува специфичният маркер, който е на всеки две и половина секунди. Този маркер представлява звуков сигнал, който се прави автоматично от системата за подслушване.

Това е третата порция записи на разговори на Ваньо Танов, разпространени от в. "Галерия".

Според информация на Mediapool предстои да излязат поне още седем.

Вече е напълно ясно, че подслушването на Танов е било разпоредено от вътрешния министър Цветан Цветанов, въпреки че той упорито избягва да даде конкретен отговор на този въпрос. В упорството си той дори продължава да поддържа версията, че разговорите може да са прихванати от "частни" структури. В случай, че премиерът е бил уведомен от Цветанов, че шефът на митниците е на контрол, това със сигурност е станало след прихващането на тези диалози.

Патрашкова и Дачков заявиха, че са изпратили записите от разговорите на Борисов с Танов за бирения бос Михаил Михайлов за експертиза в независима и авторитетна лаборатория, която се намира в страна членка на ЕС. Резултатите от това изследване ще бъдат оповестени след два дни.

От "Галерия" обясниха, че са прибегнали до услугите на чуждестранни експерти, тъй като заключението на НИКК към МВР, оповестено от прокуратурата, е неясно.

Двамата журналисти настояха, че тези диалози между Танов и Борисов, в които премиерът иска от митниците "да не закачат" Мишо Бирата, не са манипулирани, а само са презаписани.

Стенограми от разговорите са качени на сайта на в. "Гласове".

Ваньо Танов – Бойко Борисов - разговор 1

Бойко Борисов: Ало!

Ваньо Танов: Ало!

ББ: Какво пра`иш, Танов?

ВТ: Нищо...пуснали сте ми съобщение, звъня на тоя номер, но ми пише, че е грешен кода...

ББ: Не бе, т`ва му е ЕГН-то бе, не мобилен.

ВТ: А-а-а...

ББ: Т`ва му е ЕГН-то. Т`ва е едно момче къде рита топката с мене бе, там от аерогарата... И там на Манченко брат му, некъв Манченко бил, но той поне идва да рита с мене по обед, го преместил на друго место.

ВТ: Еми...ще го реша веднага.

ББ: Айде виж го и ми звънни!

ВТ: Добре!

ББ: Айде!

Ваньо Танов – Павел Манченко (шефа на митницата на аерогарата) - разговор 2

Павел Манченко: Да, моля!

Ваньо Танов: Ало, Манченко, здравей! Танов съм.

Манченко: Слушам. Добър вечер!

ВТ: Много късно сигурно ти звъня?

Манченко: Няма проблем.

ВТ: Николай Методиев Вучев имаш ли?

Манченко: Да, имам.

ВТ: Къде си го преместил?

Манченко: Ми, той е от тия ТЕЛК-аджиите, мисля... При нас някъде в сградата, нямам спомен вече... Те нали са шестнайсет. Трябва да проверя точно. Или е в (не се разбира, но вероятно е някаква абревиатура като МК или МСА ) или е някъде. Какво да го пра`име?

ВТ: Рита футбол...

Манченко: (Смях) Така ли стана? Еми..., футболист човека.

ВТ: Да... а къде беше?

Манченко: Беше на терминала на пътниците. На Терминал 2.

ВТ: Тря`а да го връщаме на Терминал 2.

Манченко: Добре! Ще го върнем в понеделник.

ВТ: Пиши го в понеделник, като дойдеш...

Манченко: Добре! ОК, добре.

ВТ: Айде.

Манченко: Айде, приятна почивка!

Ваньо Танов – Бойко Борисов - разговор 3

Ваньо Танов: Ало... Ало!

Бойко Борисов: Да?

ВТ: В понеделник ще го върне там.

ББ: Добре, благодàрим много! Благодàрим много! Айде!

ВТ: Айде!